 قال وزير الشؤون الخارجية والتعاون الإفريقي والمغاربة المقيمين بالخارج، ناصر بوريطة، أن العلاقات المغربية الإسبانية أفضل من علاقات المملكة المغربية مع الجارتين الجزائر وموريتانيا. تصريحات ناصر بوريطة خلقت الكثير من التساؤلات حول الغرض منها وتوقيتها بالضبط. ففي شق من هاد التصريحات بوريطة كان على حق. نعم علاقاتنا مع الجزائر ضعيفة ويسودها الضرب من تحت الحزام لسبب واضح وهو نزاع الصحراء ومواقف البلدين المتنافرة. لكن فشق موريتانيا ناصر بوريطة طلع ما عارف تا زفتة. كيفاش هاد السيد كيضرب توجه ملكي كامل فجوج كلمات وضرب مسألة العمق الإفريقي لي كايعاودها فاي ندوة صحافية ستين مرة وضرب. ما يمكنش لمسؤول دبلوماسي يا حسرة يعاود يشوش على علاقات قادينها أو فإطار نقادوها بتصريحات أقل ما يقال عنها أنها مبتذلة وهاوية. إلى كانت علاقتنا بموريتانيا ماشي حتى لهيه فعلاش كنتي كتقول أ السي بوريطة فأعقاب لقاءات سابقة مع نظيرك الموريتاني اسماعيل ولد الشيخ أحمد أنها تاريخية وفشكل. وكنتي مع كل جولة جنيف جديدة فنزاع الصحرا تتودد إليها حتى وصل الحال لأنك تمشي فطيارة وحدة مع اسماعيل ولد الشيخ احمد لسويسرا تحضرو المائدة المستديرة. علاقاتنا مع موريتانيا ما خاصهاش مطبات بحال هادي من مسؤول دبلوماسي وإلا غادي تكون عندها نتائج بحال لي كانت فتصريحات حميد شباط ونحيو شرخ انت أصلا كنتي كتحاول تعالجو. علاقاتنا مع موريتانيا خاصها عناية وكلنا عارفين علاش، ما خاصهاش تشويش ودعاية فارغة للصبليون لي شعبها 85 فالمائة منو موالي ومناصر للبوليساريو. اه مواقف الدولة الإسبانية موازية لمواقفنا ولكن راه عارفين علاش واتفاقية مدريد سنة 1975 ما زال سارية وكلشي بثمنو. علاقاتنا مع موريتاتيا راه ما بقاتش علاقة تابع راه ولات علاقات دولة ند بسباب أزمة الكركرات وتداعياتها لي خلاتنا نقلبو على تصويب أخطاء الماضي. موريتانيا يا بوريطة راه هي لي بينا وبينها الكركرات وما أدراك ما الكركرات والمنطقة العازلة وسواحل الأطلسي. تصريحات بوريطة أيضا جات فوقت حساس وعاكسات توجه الدولة كلو. عيطنا ليها فامكار طانطان وعيطات لينا فمهرجان شنقيط، وزدنا عيطنا ليها فمعرض الكتاب فكازا ومازال غادي تعيط لينا. ونسقنا معاها أمنيا ونسقات معانا، وبالتالي فراه هاد النوع من التصريحات كيخرب علاقات دول على كدها. زايدون هاد التصريحات راه ضرب لعمل فريق كامل من أحسن كفاءات المغرب خدام فسفارتنا فانواكشوط ليل نهار باش يصاوب لي خسر حميد شباط ويطوي صفحة الرئيس الموريتاني محمد ولد عبد العزيز. عاد تزيدهوم انت لي مسؤول الدبلوماسية وتضرب جهودهم فالزيرو. 
بوريطة ضرب توجه ملكي كامل وبخّس جهود الدولة وتعاطى بتصريحات هاوية مع موريتانيا